Una col·lecció de fotografies de personatges vinculats amb Barcelona
Fins al 26 de febrer, a la Sala 1
Manuel Outumuro presenta les fotografies de 80 personatges destacats de la societat i la cultura vinculats a la ciutat de Barcelona, amb la seva estètica de nou clàssic, al Palau Robert, del 20 de setembre al 26 de febrer del 2017.
L'exposició l'organitza la Generalitat, amb la selecció d'imatges de Manuel Outumuro.
És una lliçó de fotografia que posa de manifest l'empatia, la capacitat del fotògraf per captar amb la càmera els petits gestos, les peculiaritats i especifitats de personatges molt diversos i també la seva gran inquietud per la cultura visual.
Pel seu estudi de Barcelona han desfilat models, actors, actrius i representants de la vida social i cultural del país.
Les revistes i diaris en què Outumuro ha col·laborat o col·labora són Vogue, Elle, Zest, Marie Claire, Telva, Fotogramas, Woman, La Vanguardia, El Mundo i El País.
Outumuro és va reinventar com a fotògraf als 40 anys després de la seva etapa com a director d'art, dissenyador gràfic i il·lustrador.
Treballa per encàrrec de les grans publicacions i és un dels fotògrafs més reconeguts del nostre país en el món de la moda i el retrat.
Té editats cinc llibres de fotografia i ha participat en mostres col·lectives i també ha estat el protagonista de diverses exposicions individuals.
El seu arxiu gràfic, amb més de 10.000 negatius i una gran quantitat de material digital, continua ampliant-se.
En la seva llista de retrats barcelonins, àmbit en el qual se centra l'exposició, apareixen actrius i actors com ara Carme Elias, Eduard Fernàndez o Jordi Mollà; arquitectes com Beth Galí i Òscar Tusquets; companys de professió com Leopoldo Pomés, Pilar Aymerich i Colita; models com Martina Klein i Verónica Blume, o escriptors de la categoria de Rosa Regàs, Eduardo Mendoza o Enrique Vila-Matas.
El fotògraf ja va presentar una mostra de la seva obra al Palau Robert el 2004 a l'espai que el centre dedicava als fotògrafs amb el nom "La vitrina del fotògraf", que va ser durant molts anys un referent en el món de la fotografia a Barcelona.
Outumuro hi va exposar fotografies i també material del seu arxiu: polaroid, contactes, proves de laboratori...D'aquesta "Vitrina" va sorgir la idea de publicar el llibre "TEST", recopilació de 300 fotografies per aconseguir "la fotografia".
Outumuro s'aboca a la feina amb el punt de passió necessari en l'obra creativa, un camp obert i inesgotable; considera que la seva feina en la moda i en el retrat "és una disciplina oberta a tot tipus d'innovacions i llibertat".
També pretén que la fotografia comuniqui quelcom especial, "perquè si la imatge és bona diu coses, potser diferents, a molta gent".
Manuel Outumuro s'inspira en els grans mestres de la pintura i en els personatges i l'estètica del cinema per als seus retrats fotogràfics.
La seva col·lecció de retrats aplega un ventall ampli de ciutadans retratats sota la mirada d'Outumuro, sense fil conductor, configurant una exposició fotogràfica eclèctica.
Nascut a A Merca (Ourense) el 1949, es va traslladar de jove a Barcelona, on es va formar a l'Escola Massana com a dissenyador gràfic i on ha viscut, llevat d'un període de quatre anys en què va residir a Nova York.
Després de treballa com a director d'art i dissenyador gràfic, Outumuro es va dedicar als 40 anys a la fotografia de manera autodidacta.
Ja havia treballat darrere la càmera en la seva època de dissenyador però mai no havia pensat ser un d'ells.
El seu treball s'ha donat a conèixer en publicacions i llibres i també en exposicions col·lectives i individuals, entre les quals destaca "Outumuro Looks", una àmplia retrospectiva que li va dedicar l'Ajuntament de Barcelona el 2009.
El seu estudi de Barcelona ha creat la imatge gràfica i de comunicació visual de molts dissenyadors de moda de renom.
Les seves fotografies de moda constitueixen un document únic que reflecteix una part de la història de la moda en els darrers 25 anys.
Entre els reconeixements i guardons, cal destacar els Premis Lux de l'Associació de Fotògrafs Professionals, diversos Laus d'Or, el Premi Ari com a millor fotògraf del 2002, atorgat per l'Associació d'Editors de Revistes d'Informació.
El seu estudi de Barcelona, al Palau Palmerola (segle XVII), va rebre el Premi ACCA 2002 (Associació de Crítics d'Art de Catalunya) a la iniciativa privada de la recuperació del patrimoni.